Maria Durhuus (S), 2024-05-03:
Tak for ordet.
Jeg vil starte med at takke Konservative for en meget vigtig debat, der tages op, om at indføre en behandlingsgaranti til børn og unge fra familier med stof- eller alkoholafhængighed.
Der er ingen tvivl om, at det er et emne, der ligger mig meget, meget på sinde.
Det, jeg også bare vil sige, er, at der er nogle bekymringer i det for mig, og jeg vil gerne starte med at sige, at Socialdemokratiet stemmer imod forslaget, som det ligger her, men vi kommer til at anbefale en beretning.
Jeg vil gerne have lov til at argumentere for, hvorfor vi gør det, for det hænger ikke sammen med skiftende regeringer over de sidste 20 år.
Det hænger simpelt hen sammen med, at jeg som sygeplejerske og psykiatrisk sygeplejerske og en, der har arbejdet i det her felt i rigtig mange år, er meget, meget bekymret for, at vi går ind og sætter de her aldersgrænser på, så du skal have en behandlingsgaranti, til du er 25 år, eller også skal du have den indtil en anden alder.
Jeg er meget bekymret for, at vi kommer til at lave det samme skel, som vi har gjort blandt nogle af de psykiatriske brugere, hvor vi i mange, mange år har kanaliseret millioner og millioner ud til unge, altså til indsatser til unge op til 25 år, hvilket er endt med, at de kronisk syge stadig væk sidder i hjørnet og stadig væk sidder uden de tilbud, der følger med, hvad vi tilbyder unge.
Derfor er jeg meget ked af det, når vi laver de her aldersgrænser.
Jeg er også meget ked af, at vi ikke kigger ind i større sammenhænge.
Det er vigtigt for børn og unge, der er vokset op i familier med stof- eller alkoholafhængighed, at få hjælp.
Men det er også vigtigt for alle pårørende at få hjælp, for misbrug skader alle.
Misbrug skader også mødre, fædre, brødre, søstre, mostre, tanter og andre.
Derfor er vi i Socialdemokratiet interesseret i at få samlet noget viden.
Det her er, som ordføreren for forslagsstillerne tidligere sagde, et meget godt forslag fra TUBA – og det er et godt forslag.
Jeg har haft besøg af andre aktører, som løfter en meget stor andel af det her uden at få en krone, fordi de ikke har ansat lobbyister til at påvirke, til at skrive kronikker , til at sende mails og til at påvirke os, fordi de bare udfører et arbejde, hvor det hedder, at lige meget hvornår fortiden slår dig tilbage, så kan du komme og få hjælp, om du er 25, 30 eller 35 år.
De aktører mangler jeg at høre fra.
Det ønsker jeg at vi gør samlet i Socialudvalget.
Jeg ønsker, at vi finder ud af, hvad der ligger i headspace Familys og i Fri af Misbrugs databaser.
Faktum er jo også, at vi mangler enormt meget data på det her område, særlig efter at – jeg ved ikke, om jeg vil sige det – kokainen er blevet til levering som med pizzabude.
Hvad foregår der bag ligusterhækken?
Hvad foregår der i hjemmene, når far og mor er på kokain?
Det rammer vi ikke her.
Jeg er med på, at det her er en behandlingsgaranti til de børn og unge, der har levet i det.
Jeg mener bare, at vi har brug for at blive klogere på det her sammen.
Vi har brug for at blive klogere og også at få indblik i, hvad der sker, når du er over 25.
Hvad sker der, når du er 45, eller når der sker andre ting i livet?
Men vi ønsker også at få et helhedsindblik i, hvad der sker i familier generelt.
Derfor stemmer vi imod, men vi ønsker at lave en beretning.
Vi ønsker også eksperthøringer inden for det her for at finde ud af, hvordan vi sikrer, at familier som helheder kan komme videre, men også for at finde ud af, hvad vi allerede har derude, der virker.
Syddjurs er et fantastisk eksempel på, at du går ind ad en dør, og så er der guldhåndtag hele vejen hen; man rummer alt og alle.
Det samme gør man i Ringsted.
Det kan de godt med det, de har allerede.
Hvad gør de dér?
Det skal vi ud at kigge på, og det mener jeg er vores fornemste opgave, for at sikre, at de mennesker – børn og unge, men samtidig også hele familier – får den hjælp, de har behov for.
Tak for ordet.